A POLITIKAI ÉS BIZTONSÁGI BIZOTTSÁG DARFUR/4/2006 HATÁROZATA
(2006. október 24.)
az EU-rendőrcsoport vezetőjének/az Európai Unió szudáni különleges képviselője rendőri tanácsadójának kinevezéséről
(2006/756/KKBP)
A POLITIKAI ÉS BIZTONSÁGI BIZOTTSÁG,
tekintettel az Európai Unióról szóló szerződésre és különösen annak 25. cikke harmadik bekezdésére,
tekintettel az Európai Unió által az Afrikai Uniónak a szudáni Darfur térségben tevékenykedő missziója számára biztosított polgári-katonai támogató fellépésről szóló, 2005. július 18-i 2005/557/KKBP tanácsi együttes fellépésre (1) és különösen annak 4. cikkére,
mivel:
(1)
2006. július 5-én a Tanács elfogadta az Európai Unió szudáni különleges képviselője megbízatásának megújításáról és felülvizsgálatáról szóló 2006/468/KKBP (2) együttes fellépést.
(2)
Az Európai Unió szudáni különleges képviselője (EUKK) többek között biztosítja az Afrikai Uniónak a szudáni Darfur térségben tevékenykedő missziójához (AMIS) történő uniós hozzájárulások koordinációját és koherenciáját. A 2005/557/KKBP együttes fellépés 5. cikke (2) bekezdésének megfelelően, az AMIS-nek szóló koherens és időben érkező uniós segítségnyújtás biztosítása érdekében az Afrikai Unió addisz-abebai parancsnoklási rendjén belül az EU érintett szereplőivel, valamint az adminisztratív ellenőrző és irányító központtal (ACMC) való koordináció napi feladatait egy az EUKK felügyelete alá tartozó, egy politikai, egy katonai és egy rendőri tanácsadóból álló, addisz-abebai székhelyű EU-koordinációs sejt (ACC) látja el.
(3)
Az EUKK rendőri tanácsadója, aki egyúttal az EU-rendőrcsoport vezetője is, az uniós rendőri támogató fellépések napi koordinációs feladatainak ellátásáért felel. Az EU-rendőrcsoport vezetője/rendőri tanácsadó a támogató fellépés rendőri elemének napi irányítását végzi a három területen, valamint felel a személyi és fegyelmi ügyekért.
(4)
Az EUKK ajánlását követően a főtitkár/főképviselő javasolta, hogy Åke ROGHE-t nevezzék ki az EU-rendőrcsoport vezetője/az EUKK rendőri tanácsadója pozícióra.
(5)
A 2005/557/KKBP együttes fellépés 4. cikke alapján a Tanács felhatalmazta a Politikai és Biztonsági Bizottságot az EU-rendőrcsoport vezetője/az EUKK rendőri tanácsadója kinevezésére,
A KÖVETKEZŐKÉPPEN HATÁROZOTT:
1. cikk
Åke ROGHE az EU-rendőrcsoport kinevezett vezetője/az EU szudáni különleges képviselőjének kinevezett rendőri tanácsadója.
2. cikk
Ez a határozat 2006. november 1-jén lép hatályba.
Kelt Brüsszelben, 2006. október 24-én.